**Referat af generalforsamlingen i ”Vikingeskibsmuseets Venner” torsdag den 28. april 2022 , kl. 19.30 i Vikingeskibshallen.**

Foreningens formand *Ole Christiansen* bød velkommen til foreningens ordinære generalforsamling og til direktør *Tinna Damgård-Sørensens* efterfølgende orientering om *”Nyt fra Vikingeskibsmuseet”.*

**DAGSORDEN**

1. **Valg af dirigent, der ikke kan være medlem af bestyrelsen.**

*Generalforsamlingen* tiltrådte bestyrelsens forslag og valgte foreningsmedlem *Kaare R Skou* som dirigent.

*Dirigenten* konstaterede, at generalforsamlingen var varslet og indkaldt i overensstemmelse med foreningsvedtægterne, og at medlemmerne havde modtaget de efter vedtægterne krævede dokumenter.

*Generalforsamlingen var derfor lovlig og beslutningsdygtig*

1. **Bestyrelsens beretning for foreningens virksomhed i det forløbne år og sigtelinjerne for bestyrelsens fortsatte arbejde.**

*Formanden* aflagde på bestyrelsens vegne følgende beretning for foreningsåret 2021:

”Det er dejligt, at vi igen i år kan afholde foreningens generalforsamling i de vante rammer her i Vikingeskibshallen**.** Det er jo ikke sket siden april 2019. Foreningslivet har i det hele taget været ret meget præget af corona-situation i både 2020 og 2021, hvor Vikingeskibsmuseet jo også var lukket i flere perioder. Ikke mindst foreningens traditionsrige velbesøgte foredragsarrangementer har også været hårdt ramt. Vi måtte jo også udsætte generalforsamlingen i 2019 og afholdt som bekendt i stedet 8. april sidste år en – for foreningen helt uvant - digital ”dobbelt-generalforsamling”, der dækkede foreningsårene 2020 og 2021. Da der ikke kunne foretages de nødvendige valg til bestyrelsen i 2020, der sikrede, at bestyrelsen var beslutningsdygtig, virkede bestyrelsen som medlemmerne sikkert erindrer i perioden april 2020 - april 2021 alene som en ”midlertidig forretningsbestyrelse”. Vi må håbe, at vi nu kan se frem til mere vedvarende normale tider for vort foreningsliv.

Mon ikke også, at corona-situationen har påvirket tilslutningen til foreningen. Vi kan i hvert fald konstatere, at vi *pr. 1. januar i år havde* *527 medlemmer*, *hvilket er et fald på 37 medlemmer i 2021.* Vor forening har i øvrigt nogenlunde samme størrelse som vor søsterforening ”Roskilde Museumsforening” – og der er vist i øvrigt ikke få, der er medlemmer i begge foreninger. Det højeste medlemstal hidtil i vor forenings historie var efter flere års solide fremgange 651 medlemmer i 2019. *Vi må altså konstatere en samlet nedgang i antallet af medlemmer på 124 i de to sidste år.* Men det er samtidig rigtig vigtigt for bestyrelsen at fastslå, at vi i foreningen er begunstiget af en meget trofast medlemskreds. Vi har f eks omkring 150 medlemmer, der har været medlem i over 10 år. Nu er det selvfølgelig ikke et mål i sig selv, at foreningen bare skal blive ved med at vokse, men rent faktisk er det jo sådan, at jo flere medlemmer jo flere økonomiske kræfter har vi til at støtte Vikingeskibsmuseet. Og den økonomiske støtte til museet er en rigtig vigtig bærende søjle i foreningen – foreningens ”dåbsattest”.

Foreningens 124 færre medlemmer i de sidste 2 år betyder eksempelvis, at vi i perioden har haft en mindre-indtægt på 35.- 40.000 kr. – altså færre midler til den økonomiske støtte til museet. Vi har faktisk flere gange i bestyrelsen været inde på, om vi som venneforening for et verdensberømt museum i et så stort byområde som Roskilde-området måske burde have en målsætning om f eks 1000 medlemmer. I øjeblikket er ca. 60 % af foreningens medlemmer bosiddende på Roskilde-egnen.

Hvor vi kunne gennemføre hele det planlagte *foredragsprogram* i 2019, har corona-situationen som nævnt meget præget foreningens foredragsaktivitet i de følgende to år. I 2020 var det således kun muligt at gennemføre et enkelt foredrag. Heller ikke sidste år var vor foredragsvirksomhed normal. *Vi fik jo kun gennemført to foredragsarrangementer i 2021.* Den 6. maj fortalte Vikingeskibsmuseets medarbejder *Vibeke Bischoff* om ”Rekonstruktionen af ”Osebergskibet”, som hun stod for. For første gang i foreningens historie blev foredraget gennemført digitalt og med en mulighed også at se det digitalt på et senere tidspunkt. Den 18. november fik vi gennemført et foredrag her i Vikingeskibshallen, hvor *Marie Kanstrup* talte om ”Vikingerne åd og drak julen væk” for 58 tilhørere. Også her spillede corona-situationen nok ind. Foreningens foredrag plejer jo at have omkring 100 deltagere. Foredraget var i øvrigt det sidste foredrag, som vort bestyrelsesmedlem og foredragskoordinator *Aase Hansen* havde ansvaret for. Også her i dag skal der på foreningens vegne lyde en meget stor og varm tak til *bestyrelsens foredragskoordinator* *Aase Hansen* for hendes fremragende indsat med foreningsforedragene lige siden 2010. Aase`s egagement og arbejdsindsats har været helt enestående – og har skabt en solid grundpille i alle årene i vort foreningsliv. De i alt 60 foredrag, som Aase har haft ansvaret for, har også altid harmoneret flot med Vikingeskibsmuseets arbejdsområder og har i øvrigt ikke sjældent været på forkant med, hvad der sker fagligt på området, hvad Aase i hele perioden har levet meget tæt med i. Fra og med indeværende år, er bestyrelsens ”foredragsfakkel” overdraget til *bestyrelsens nye foredragskoordinator* *Thomas Larsen-Schmidt.* Thomas er arkæolog, og hans første foredragsarrangement løb af stablen den 10. marts i år, hvor eventyrer og domprovst *Thomas Frank* for 50-60 medlemmer fortalte livligt og underholdende om sine sejladser ad de russiske floder i en oprindelig båd hugget ud af en træstamme. Foredraget bliver lagt på foreningens hjemmeside. Som nævnt i MedlemsNyt 3 afholdes forårets sidste foredrag den 9. juni, hvor vi skal høre *Laurine Albris* fra Nationalmuseet fortælle om religiøse aktiviteter på Bornholm i det første årtusinde fra romersk jernalder og frem til vikingetiden. Hvordan er relationerne mellem kultiske spor og det topografiske og sociale landskab ?

*Den 12. november 2020 kunne foreningen* *fejre 30 årsdagen for* *foreningens stiftelse*. Det valgte bestyrelsen - også på grund af corona-situationen - at markere ved at tilbyde medlemmerne *en gratis gavebog* i MedlemsNyt 4/2021 i maj. Foreningsmedlemmerne kunne inden årets udgang i museumsbutikken vælge en af 4 nærmere angivne bøger, som Vikingeskibsmuseet selv har udgivet. Ved årets slutning kunne vi konstateres, at 146 medlemmer tog imod boggaven. Langt de fleste valgte den helt nyudgivne bog fra 2021 om ”Jellingekongerne”. Nummer 2 på hitlisten var bogen om ”Verden i Vikingetiden”. Som det fremgår af regnskabet indgik foreningen en ”rammeaftale”om gavebøgerne på 60.000 kr. med Vikingeskibsmuseet til dækning af foreningens køb af gavebøger og museets administration af ordningen. Det blev aftalt, at den del af rammebeløbet, der ikke kom til at medgå til bogkøb og administration skulle være foreningens mere direkte donation til museumsbutikken.

Vi skønner i bestyrelsen, at denne *direkte økonomiske donation til Vikingeskibsmuseet udgør ca. halvdelen af rammebeløbet – altså ca. 30.000 kr.*

Som det fremgår af det udsendte regnskab gik foreningen ind i det nye år med en *ganske solid økonomi.* Faldet i medlemstallet har selvfølgelig som nævnt ført til mindre indtægter for foreningen. Bestyrelsens nu afgående *økonomikoordinator Henning Christiansen* gennemgår regnskabet lidt senere under dagsordenens punkt 3.Den gode foreningsøkonomi gjorde det sidste år som i foregående år muligt for foreningen at følge op på den gode tradition med hyppige *økonomiske donationer til Vikingeskibsmuseet.* Ikke alene kunne vi som nævnt støtte Vikingeskibsmuseet ved indkøbet af gavebøger og direkte økonomisk donation. Som meddelt i MedlemsNyt 4 gjorde foreningsøkonomien det også muligt, at bestyrelsen herudover på foreningens vegne ved et gavebrev af 6. maj til museumsbestyrelsens formand, borgmester Tomas Breddam og direktør Tinna Damgård-Sørensen kunne *donere 80.000 kr. af kontingentmidlerne til museet.* Denne donation var et bidrag til museets virkeliggørelse af et helt nyudviklet audio-guide-*projekt i Vikingeskibshallen*. Audio-guiden kan gøre besøget på museet til en endnu mere spændende oplevelse for både voksne og børn med en medrivende introduktion til de 5 ”Skuldelevskibe” i hallen og dermed også til vikingetidens forskellige relationer. Den nye audio-guide, som kan opleves i tre faglige niveauer – også et spændende børneniveau - blev lanceret for museets gæster 1. juni 2021. Det kan meget anbefales at få den spændende oplevelse ved af høre fortællingerne om ”Skuldelev-skibene” også den denne måde. *Foreningen har således i alt doneret en direkte økonomisk støtte til museet i 2021 på i alt 110.000 kr.* Foreningen har herefter i foreningens levetid indtil nu *alt i alt doneret godt 1,5 mio. kr. af* *kontingentmidlerne til konkrete projekter på* *Vikingeskibsmuseet*. Et rigtig fornemt resultat af de årlige kontingenter fra en trofast medlemskreds. Det kan vi da vist godt tillade os at være stolt over !

Som bekendt har foreningen i de senere år indtil nu i alt *doneret 450.000 kr. til museets* *forarbejder til forberedelsen af den kommende rekonstruktion i fuld størrelse af det såkaldte ”Roskilde 6” vikingeskib, som blev fundet på Roskilde havn under forberedelserne i 1996-97* til *Museumsøen*. Det blev fundet liggende på tværs på det sted, hvor kanalen i dag løber langs restaurant ”Snekken”. Vragdelene af Roskilde 6, som med er verdens længste vikingeskib – udstilles i øjeblikket på et stålskelet på Nationalmuseet. Skibet er næsten 38 m langt Det er knapt 2 m længere end højden af Rundetårn. Tænk lige på disse dimensioner næste gang du kikker op på Rundetårn. Skibet krævede en besætning på ca. 100 mand, hvor ”Havhingsten” kræver ca. 60 mand. Skibet blev bygget i Vestvold-området i Norge omkring år 1025. Når selve rekonstruktionen af skibet i fuld størrelse til sin tid påbegyndes, må der regnes med en byggeproces på 4-6 år, og de samlede omkostninger vil nok løbe op i 30-40 mio. kr. Som også nævnt i MedlemsNyt 3 i år indleder Vikingeskibsmuseet her i eftersommeren *opbygningen af en model af ”Roskilde 6” i størrelsesforholdet 1:10 i hallen på værftet*. Museet har indtil nu rekonstrueret formen på skibet, men ved endnu ikke, hvordan detaljerne i konstruktionen skal se ud med alle løsdele som sejl, rig og blokke m v. Modelarbejdet er uundværligt som grundlag for rekonstruktionen til sin tid af vikingeskibet i fuld størrelse, som jo er et af museets helt store fremtidsprojekter. *Et projekt i verdensklasse !* Hele dette skibsbygningsprojekt fra de allerførste forberedelsestrin, der jo allerede er taget, til det færdige skib til sin tid står færdigt, er således i realiteten også et helt uundværligt løbende forskningsprojekt. Museets bådebyggere må nemlig også løbende i byggeprocessen - for overhovedet at komme videre i processen - hele tiden gøre sig overvejelser og træffe beslutninger om, hvordan skibets oprindelige konstruktion må have været. De eksisterende vragdele er på ingen måde et ”samlesæt”, der er lige til at gå til. *Modellen af ”Roskilde 6” vil blive 3,7m lang og 35 cm bred*. Det bliver en fin skrøbelig skibsmodel, som ikke kan bruges som en rigtig båd, når den er færdig. Der sigtes på at indrette et specielt modelværksted i værftshallen, således at museets gæster - og vi medfinancierende foreningsmedlemmer - løbende kan følge arbejdet. Det skal nok blive spændende. Foreningen vil fortsat med stor interesse støtte og følger arbejdet med ”Roskilde 6-projektet”, som jo på en måde er blevet en slags ”kæledække” for foreningen. *Der sker i det hele taget rigtig meget spændende på bådværftet.* Vi har i de sidste par år løbende kunne følge arbejdet med rekonstruktionen af ”Skuldelev 3” på udendørsarealerne på værftet. Denne rekonstruktion er ved at være helt færdig, og der satses på, at skibet skal navngives og søsættes 7. maj. Den hidtidige rekonstruktion af ”Skuldelev 3” er jo ”Roar Ege”, som blev søsat i 1984. På værftet er der også planer om at bygge en ny rekonstruktion af ”Skuldelev 5” i de kommende år. Det bliver også et formidlingsprojekt, som museumsgæsterne løbende kan følge med i. Den første rekonstruktion kender vi som det gul og rødstribede vikingeskib ”Helge Ask”, som nu er over 30 år gammel. Det er håbet, at bådelauget kan holde ”Helge” i god og brugbar stand, indtil den nye udgave af ”Skuldelev 5” er færdig om nogle år. Rekonstruktionerne af vikingeskibene på bådeværftet er fornemme eksempler på den helt særlige måde at bygge skibe på, som blev anvendt i Vikingetiden og som stadig anvendes - *det klinkbyggede skib.* Vikingeskibsmuseets sikrer gennem de mange klinkbyggede rekonstruktioner og også gennem nybygninger f eks af Færøbåde opretholdelsen og videreudviklingen af de nødvendige håndværksmæssige kompetencer. Vikingeskibsmuseet har i øvrigt - med deltagelse i en fællesnordisk ansøgning - og med baggrund i museets store viden og faglige kompetencer til bygning af klinkbyggede skibe sikret, at de *faglige håndværksmæssige klinkbåds-traditioner* i december blev optaget på den fornemme *UNESCO- Verdensarsliste over menneskehedens umistelige immaterielle kulturarv.* Det er en alvorlig og fornem forpligtelse til vedligeholdelsen af de gamle bådebyggertraditioner at leve op til for museets bådeværft !

Bestyrelsen har jævnt gennem 2021 *udsendt i alt 10 udgaver af MedlemsNyt.* Bestyrelsen håber, at medlemmerne ved disse nyhedsbreve føler sig godt og dækkende orienteret om, hvad der sker i foreningen. Bestyrelsen er fortsat meget interesseret ideer og tilkendegivelser fra medlemmerne. Kan vi gøre nyhedsbrevene bedre ? Mangler der f eks noget i bestyrelsens løbende orienteringer af medlemmerne ? Som der er tradition for, sendes MedlemsNyt til alle medlemmer, der har oplyst mail-adresse til foreningen. De medlemmer, der endnu ikke har oplyst mail-adresse, modtager som bekendt de vigtigste – men altså ikke alle – udgaver af nyhedsbrevet ved almindelig post. Der er herved sikret en fuldt dækkende orientering om alle kommende arrangementer til alle medlemmer. For at formindske foreningens udgifter til porto – der i 2021 beløb sig til godt 6.000 kr., hvad der rent faktisk svarer til over 20 almindelige kontingent – skal det igen understreges, at det vil være meget hjælpsomt, hvis alle medlemmer oplyser mailadresse. Det vil jo også kunne nedsætte foreningens udgifter til den administration, som museumsadministration udfører på timelønsbasis for foreningen, hvis der ikke længere skal pakkes breve til et antal medlemmer.

Som også meddelt i MedlemsNyt 10/ 2021 fra november afgik foreningens første formand fhv. *hofmarskal Søren Haslund–Christensen ved døden 25. oktober 2021.* Søren Haslund-Christensen var i 1990 med i den slagkraftige kreds af visionære personer, der tog initiativ til stiftelsen af ”Vikingeskibsmuseets Venner”, og han var foreningens første formand lige fra foreningens stiftelse og i 17 år frem til 2007.

Foreningen har rigtig meget at takke Søren Haslund-Christensen for, og det markerede vi også med en bårebuket med bånd ved bisættelsen i Kastelskirken den 30. oktober.

*Foreningsbestyrelsen er blevet ændret et par gange i løbet af 2021*.

Det mangeårige bestyrelsesmedlem *Troels Nielsen* valgte i april 2021 at udtræde af bestyrelsen efter at have siddet i bestyrelsen siden 2005. Troels har i hele perioden ikke mindst også været et nyttigt og vigtigt ”forbindelsesled” til museets bådelaug, hvor Troels er en af hovedpersonerne i det laug, der har ansvaret for vikingeskibet ”Helge Ask”. Troels var også en stor og aktiv støtte i planlægningen og gennemførelsen af det arrangement i 2015, der markerede foreningens 25 års jubilæum, hvor Benny Holst Trio stod for musikken mellem talerne af bl a museets daværende formand borgmester Joy Mogensen. Det er også Troels, der fik ideen til gavebogen sidste år til foreningsmedlemmerne. Også ved denne lejlighed skal der i lyde en stor og varm tak til Troels for hans virke i bestyrelsen i 16 års perioden frem til sidste april. Bestyrelsen har en lille symbols gave til Troels som tak for den mangeårige indsats. Som det er medlemmerne bekendt har vi i de seneste år i bestyrelsen serøst arbejdet med at forberede *et større generationsskifte i* *bestyrelsen.* *Første trin i den proces* var valget på generalforsamlingen i april 2021 af det nye bestyrelsesmedlem *Mads Kolte-Olsen,* som nærmere blev præsenteret i MedlemsNyt 3/2021 fra april. Mads, som præsenterede sig for forsamligen, er enhedschef i Landbrugsstyrelsen, og han kommer til bestyrelsen med mange års forening- og bestyrelseserfaring bl. a fra Det danske Spejderkorps og Dansk Sejlunion. Mads har også været næstformand i Friluftrådet og medlem af bestyrelsen for Lokale- og Anlægsfonden. Han er i dag formand for ”Middelgrundsfonden”, som danner ramme for Ungdomsøen i Øresund. Mads er en væsentlig styrkelse af bestyrelsen. *Næste og sidste trin i generationsskiftet* sker i dag under det senere dagsordenspunkt 6 om valg til bestyrelsen, hvor vi 3 ældste bestyrelsesmedlemmer, der alle er omkring 75 år, træder ud af bestyrelsen og som indstillet afløses af nye unge kræfter. Bestyrelsens målsætning om et generationsskifte bliver ved valgte af de opstillede kandidater som bestyrelsesmedlemmer *i fuldt mål opfyldt.* Gennemsnitsalderen for bestyrelsesmedlemmerne falder simpelthen med ca. 20 år til en gennemsnitsalder midt i 40èrne. Bestyrelsens vil meget gerne efter Troels Nielsen fortsat have et nyt bestyrelsesmedlem, der repræsenterer museets bådelaug. Det er derfor også aftalt med bådelaugene, at vi nu i fællesskab vil arbejde for, at et bådelaugsmedlem kan opstilles som kandidat til bestyrelsen på næste års generalforsamling.

Som det er medlemmerne bekendt, har bestyrelsen i de senere år drøftet, hvordan vi som medlemmer mere bredt, vedvarende og i større omfang bistå *museet med medlemmernes frivillige arbejde til støtte for Vikingeskibsmuseet.* Det må vi erkende, at vi endnu ikke er kommet så langt med det , som vi gerne ville. Også her har corona-situationen spillet ind, men det er også vigtigt, at vi - i tæt samarbejde med museet - bedst muligt får indpasset det frivillige arbejde i museets fremtidsudsiger efterhånden som de materialiserer sig mere håndgribeligt.Vi drøfter også i bestyrelsen, om foreningen ikke bør udnytte de oplagte muligheder for at ”reklamere” for foreningen ved de store offentlige arrangementer på Vikingeskibsmuseet f eks søsætninger, bådedåb- og måske også i forbindelse blandt de mange ”Storfods-turister”, der med mellemrum kommer til museet ? Måske kunne en håndfuld medlemmerne have lyst til at stille sig til rådighed for denne ”hverve-aktion for nye medlemmer” ? *I det store og hele må vi altså erkende, at foreningens frivillige medlemsbistand til museet har ligget stille i de sidste par år.* Dog med en *væsentlig og en i realiteten helt fantastisk undtagelse.* Som vi også var inde på i årsberetningen for 2018 har 3 flittige og meget stabile medlemmer – *Peter Ditlevsen, Per Vejrup-Hansen og* *Kaare R Skou* – siden 2016 og indtil netop her lige før generalforsamlingen 2022 - hvor arbejdet var fuldført – stået for *en kæmpe digitaliseringsopgave for Vikingeskibsmuseet.* I den 6 -årige arbejdsperiode har de tre medlemmer ikke alene digitaliseret hele *Ole Crumlin-Pedersens* efterladte arkiv. Og de er herefter også fortsat med at digitalisere alt hvad der siden 1960 `erne er skrevet i pressen i videste forstand – f eks alt lige fra i ”Alt for damerne ” til højvidenskabelige værker - om Vikingeskibsmuseet og om fundene af de 5 vikingeskibe i Skuldelev-renden. *Det er et arbejde af kæmpe dimensioner !* For teknisk kyndige kan det oplyses, at den samlede digitaliseringsopgave af alt materiale frem til og med 31. marts i år fylder 19, 5 gigabyte på 10.328 filer fordelt på 141 mapper. Det svare skønsmæssigt til knapt 12 mio. normale A4-ark. Og hvad kan det så sammenlignes med ? F eks rummer Biblen (med det gamle og nye testamente) 740.000 ord. *Vore tre medlemmers samlede frivillige arbejde for museet svarre således til 364 bibler stablet oven på hinanden !* De tre medlemmer fortæller om et forbilledligt samarbejde i hele processen med museets medarbejder *Morten Ravn,* som også har været mand for at skabe en så god stemning, at arbejdet er forløbet rigtigt godt og kun har været afbrudt i realiteten et par år af corona-situationen. Som et af de3 flittige medlemmerne – dagens dirigent – har udtrykt det . ”*Nu har vi skabt guld til den, der engang måtte skrive Vikingeskibsmuseets eller Vikingeskibshallens historie”.*

*Et ordsprog siger at ”i nøden skal man kende sine venner”.* Det materialiserede sig rent faktisk og aldeles pludseligt for foreningen, da jeg som formand for ”Vikingeskibsmuseets venner” og næstformand i museumsbestyrelsen lige før jul blev opfordret til med ultrakort frist at træde til som ”sygevikar” for den på daværende tidspunkt sygemeldte *Tinna Damgård-Sørensen*. Den udfordring tog vi os selvfølgelig gerne på som venneforening. *Anledningen var, at Vikingeskibsmuseet på den årlige Solhvervsgudstjeneste den 21. december kl. 16.59 i Roskilde Domkirke var invitereret til at holde et indlæg om Vikingeskibsmuseet.* Denne særlige gudstjeneste, som har været gennemført i de senere år, gennemføres i et samarbejde mellem Roskilde Domkirke og ”Nationalparken Skjoldungernes Land”. *Det var selvfølgelig en kærkommen anledning til lidt bredere at præsentere museet.* Og herunder bl a også at fortælle, at museets gedigne håndværksarbejde med vedligeholdelsen af traditionen med de særlige klinkbyggede skibe lige fra vikingetiden og til nu. Dette gamle skibsbyggerhåndværk var *netop i de dage i december var optaget på* *UNESCO-Verdensarvslisten for den immaterielle kulturarv.*  Der kunne altså fortælles en nyhed om Vikingeskibsmuseet.Det kunne også i det fantastiske kirkerum i Domkirken, som jo er på Verdensarvslisten for umistelig kulturarv, som en anden nyhed fortælles, at *kulturministeren i efteråret har* *overdraget ejerskabet til de 5* *”Skuldelevskibe”, der er udstillet i Vikingeskibshallen, til* *Vikingeskibsmuseet.* De har hidtil været ejet af Nationalmuseet. og udlejet til Vikingeskibsmuseet. Under solhvervsgudstjenesten havde bådværftet sørget for, at rekonstruktion af *”den lille Godstadsbåd” med fuldt sejl var opstillet lige inden for kongeporten i det kæmpe kirkerum*. Det var meget effektfuldt.

*Bestyrelsen er optaget af væsentlige fremtidsudfordringer.* I sit videre arbejde vil bestyrelsen fortsat været fokuseret på at få skabt en *moderne opdatering af foreningsprofilen* i nær kontakt med museets ledelse og udviklingen på museet.Bestyrelsen vil også i det videre arbejde mere generelt drøfte *foreningens aktiviteter* med foredrag, frivillig bistand til museet og måske også andre nye aktiviteter.Det er også altid , som også tidligere nævnt, et vigtigt emne på bestyrelsens dagsorden løbende at vurdere, om *kommunikationen til medlemmerne* rammer helt rigtigt.Bestyrelsen vil ikke mindst også vurdere foreningens *presseprofil* udadtil. Det går jo ikke, at venneforeningen for et verdensberømt museum i pressen i realiteten fremstår som en ”hemmelig forening”. Bestyrelsen kunne rigtig godt tænke sig, at foreningen var kendt meget mere bredt.Bestyrelsen vil også i det videre vurdere, om det på generalforsamlingen i april til næste år skal foreslås at *forhøje kontingent gældende fra 1. april* 2024 - således at den jo altid tilstræbte ”afstand” mellem entreprisen for et ”sommerægtepar” til museet og foreningskontingent fastholdes nogenlunde på de hidtidige niveau.Bestyrelsen vil meget gerne have ideer og gode råd fra medlemmerne til inspiration for foreningens drøftelser om foreningen fremtid.

*Afslutningsvis* skal der også her i dag lyde *en stor og varm TAK til* *Vikingeskibsmuseets ledelse og de medarbejdere på museet, som på fortrinlig vis støtter foreningen og bestyrelsen i årets løb.* Museets direktør *Tinna Damgård-Sørensen* er en uvurderlig samarbejdspartner for foreningen og bestyrelsen er altid en tryg bistand for foreningen. Heldigvis sætter Tinna også altid tid af til at deltage som gæst i bestyrelsesmøderne. Herved skabes en uvurderligt tæt og løbende forbindelse mellem museet og foreningen.Også tak til lederen af museets bådeværft *Søren Nielsen,* ikke mindst også holder os løbende orienteret om arbejdet med ”Roskilde 6-projektet”, som vi jo i venneforeningen som bekendt har et ”særligt godt øje til” - og også om de mange øvrige spændende projekter på værftet.Foreningen vil også her i dag rette en helt særlig tak til museets økonomichef *Claus Christiansen*, som fratrådte sin stilling tidligere i år. Foreningen har haft et rigtig godt og tillidsfuldt samarbejde med Claus gennem rigtig mange år. Foreningen har altid fået tryg og kreativ bistand fra Claus. Det var f eks således også gennem et tæt samarbejde mellem Claus og bestyrelsens økonomikoordinator *Henning Christiansen,* at vi i 2015 fik skabt det *kontraktmæssige grundlag for museets professionelle bistand med den løbende administrationen af foreningens* medlemmer *og økonomi.* Det var en vigtig og helt nødvendig nydannelse for foreningen. Det var også Claus, der i 2018 var hovedmanden bag, at vi nu også i foreningen har en god og tryg aftale mellem museet og foreningen om *databehandlingen.* Foreningen ønsker Claus held og lykke i fremtiden, og vi har som en ”symbols tak” for et godt og gnidningsfrit samarbejde i rigtig mange år givet Claus et par flasker god vin. Også stor tak til *Pia Weber Kirk-Andersen i administrationen*, som yder en solidt og professionelt indsats med den løbende administration af foreningens medlemsforhold og økonomi. Pia er simpelt hen foreningens faste og trofaste ”anker” i museumsadministrationen. *Trine Harvøe Kristensen* bistår - med stor professionalisme og omhu - ved udsendelsen af MedlemsNyt. *Werner Karrack* sikrer effektfuldt, at teknikken virker og sørger for videooptagelse på foredragsaftenerne. Ved foredragsaftenerne får vi altid uvurderlig hjælp af *personalet i* *museumsbutikken*. Tak for det. *Personalet i receptionen* passer løbende foreningens mailadresse. *Tusinde tak også til alle disse – for foreningen helt uundværlige - gode og trofaste samarbejdspartnere på museet.* Foreningen har tradition for hvert år op til jul at anvende en smule af kontingentmidlerne til at kvittere mere kontant for det gode løbende – og jo reelt foreningsunderstøttende - samarbejde med et par flasker ”julevin” til de nærmeste samarbejdspartnere blandt medarbejderne på museet.

Afslutningsvis vil jeg *personligt som nu afgående formand* benytte lejligheden til at takke for det gode samvær i foreningen og i bestyrelsen. Det har været 10 rigtig spændende år, og så er det så glædeligt, når man ”går fra borde” så kraftigt at fornemme den fortsættende bestyrelses gå-på-mod og initiativkraft. *Held og lykke med det hele*.

*Med disse ord vil jeg på bestyrelsens vegne overgive bestyrelsesberetningen for foreningsåret 2021 til generalforsamlingens godkendelse”.*

Bestyrelsens beretning gav ikke anledning til spørgsmål eller kommentarer, og dirigenten konstaterede herefter, at beretningen kunne betragtes som tiltrådt af generalforsamlingen.

1. **Forelæggelse og godkendelse af det udsendte revisorgodkendte regnskab for 2021.**

Bestyrelsens økonomikoordinator *Henning Christiansen* gennemgik grundigt det på forhånd udsendte revisorgodkendte regnskab for 2021, som også var tiltrådt af bestyrelsen.

Økonomikoordinatoren oplyste, at bestyrelsen fortsat er fokuseret på nedgangen i medlemstallet, som jo nu også har ramt foreningens medlemmer fra bådelaugene. Bestyrelsen er også fortsat fokuseret på foreningens portoudgifter. Økonomikoordinatoren påpegede, at baggrunden for stigningen i udgifterne ”Medlemsservice Vikingeskibsmuseet” hovedsageligt skyldes foreningens større træk på museumsadministrationen i overensstemmelse med den gældende administrationsaftale ikke mindst i forbindelse med layout og udsendelse af MedlemsNyt.

Der var ikke spørgsmål eller kommentarer fra medlemmerne, og på denne baggrund kunne *dirigenten konstatere, at årsregnskabet for 2021 kunne betragtes som godkendt af generalforsamlingen.*

1. **Fastsættelse af kontingent.**

*Bestyrelsen foreslår* uændret kontingent på 310 kr. og 125 kr. for bådelaugsmedlemmer.

Der var ikke bemærkninger til bestyrelsens forslag, og *dirigenten konstaterede, at bestyrelsen forslag om uændret kontingent i regnskabsåret 1. april 2023 – 31. marts 2024 kunne betragtes som vedtaget af generalforsamlingen.*

1. **Bestyrelsesforslag og indkomne forslag.**

*Dirigenten* *kunne konstatere, at der ikke var forslag til behandling under dette dagsordenspunkt*. Bestyrelsen havde ikke forslag, og der var heller ikke fra medlemmerne inden fristen 1. marts indkommet forslag til afstemning.

1. **Valg til bestyrelsen.**

*Dirigenten konstaterede generalforsamlingens genvalg for næste 2 års-periode af Thomas Maarup og Thomas Larsen-Schmidt.*

*Bestyrelsen foreslog* nyvalg af *Lykke Løvgreen Førslev* og *Christian Hall.*

*Lykke* præsenterede sig for generalforsamlingen og næstformand *Thomas Maarup* præsenterede *Christian*, som ikke havde mulighed for at være til stede på generalforsamlingen.

Herefter *konstaterede dirigenten* generalforsamlingens valg af *Lykke Løvgreen Førslev* og *Christian Hall* som bestyrelsesmedlemmerfor næste ordinære 2- årsperiode.

1. **Valg af revisor og revisorsuppleant, der ikke kan være medlem af bestyrelsen.**

*Dirigenten konstaterede* generalforsamlingens godkendelse af genvalg af revisor *Birgit Sode* og revisorsuppleant *Hanne Veitland* for næste 1-års-årsperiode.

1. **Eventuelt.**

*Foreningens næstformand Thomas Maarup* takkede varmt de 3 afgående bestyrelsesmedlemmer for deres indsats i bestyrelsen i samlet 30 år. *Foredragskoordinator Aase Hansen* har været medlem af bestyrelsen i 12 år. *Formand Ole Christiansen* i 10 år, og *økonomikoordinator Henning Christiansen* i 8 år. De tre afgående bestyrelsesmedlemmer fik som afskedsgave overakt en fin kopi af en mønt præget i Hedeby omkring 825 e. Kr. med et vikingeskib med svungne stævne, skjolde fæstet langs skibssiden og en lille fisk nedenunder til at angive de våde element.

Da der ikke var flere forslag eller bemærkninger under dette dagsordenspunkt, *erklærede dirigenten herefter generalforsamlingen for afsluttet.*

*………………………………………………………………………………………………………………………………………………*

*Referatet er den 4. maj 2022 godkendt af generalforsamlingens dirigent Kaare R Skou.*